Sandra M. Díaz

Sandra Myrna Díaz (født i 1961 i Bell Ville, Argentina) er en argentinsk biolog. Hun er professor innenfor feltene økologiske samfunn og økosystemer ved Universidad Nacional de Córdoba i sitt hjemland Argentina. Samtidig er hun seniorforsker ved det argentinske forskningsrådet CONICET. Díaz ble tildelt Gunnerusprisen i bærekraft for 2019 for fremragende forskning. Prisen deles ut av Det Kongelige Norske Videnskabers Selskab (DKNVS) og Norges teknisk-naturvitenskapelige universitet (NTNU).

Utdannelse og forskningsfelt 
Díaz er utdannet ved Universidad Nacional de Córdoba, der hun tok en doktorgrad i biologi i 1989. Deretter var hun postdoktor ved Unit of Comparative Plant Ecology ved University of Sheffield (1991–1993), før hun returnerte til Argentina i 1993. 

Hennes forskningsområder er biologisk mangfold, også kalt biodiversitet. Da hun ble tildelt Premi Ramon Margalef d'Ecologia i 2017, ble hennes spesialfelt beskrevet slik: «[…] an expert on the impact of global environmental change on plant biodiversity in regional ecosystems». Hun forsker på hvordan planters ulike egenskaper – som størrelse, tekstur, næringsinnhold i bladene, smak (for planteetere) og bladverkets utforming – påvirker plantenes reaksjon på omgivelsene og spiller en aktiv rolle i planetens konstante evolusjon som svar på klimaendringer.

Internasjonalt samarbeid 
Díaz har vært gjesteforsker og -professor ved flere universiteter. Hun har både grunnlagt, og er medlem av, flere internasjonale kontaktnett og grupper innenfor sitt fagområde, blant annet det internasjonale knutepunktet DiverSus, som har som hovedmål å utføre forskning på høyt nivå innenfor feltene biodiversitet, økosystemer og bærekraft.

Sammen med en gruppe kolleger har hun utviklet TRY, den mest omfattende internasjonale databasen over ulike plantearter og deres karakteristika, og hun sitter fortsatt (per 2019) i TRYs rådgivende styre.   

Tidsskriftet Nature har rangert henne som én av fem forskere å følge med på i 2019, i forbindelse med tidsskriftets liste «Nature's 10», der de omtaler ti personer som har hatt vesentlig betydning internasjonalt for forskning i inneværende år. Díaz er listet opp blant «Ones to watch in 2019» på grunn av sin rolle som en av lederne for Global Assessment of Biodiversity and Ecosystem Services. Hun skal, sammen med forskere fra 50 land, publisere en omfattende rapport om biodiversitet, som del av plattformen IPBES, Intergovernmental Science-Policy Platform on Biodiversity and Ecosystem Services. IPBES' oppgave er å gi objektive råd om biologisk mangfold og økosystemer til politikere og andre beslutningstagere.

Publikasjoner 
Díaz har per 2019 skrevet mer enn 100 artikler i vitenskapelige tidsskrifter. Selskapet Clarivate Analytics, som samler referanser fra anerkjente fagtidsskrifter, rangerer henne blant de én prosent mest siterte forskerne innenfor sitt fagfelt.

Díaz' profil på Google Scholar viser at hun (per mars 2019) har 39 608 siteringer og en h-indeks på 80.

Medlemskap og æresbevisninger (utvalg) 
Díaz er innvalgt som medlem av vitenskapsakademier i flere land, som National Academy of Sciences og Det franske vitenskapsakademiet i Frankrike (assosiert utenlandsk medlem). 

1998 – Lorenzo Parodi-prisen, tildelt av den argentinske botanikkforeningen, Argentine Society of Botany.
2002 – J.S. Guggenheim Fellowship.
2005 – tildelt Zayed International Prize for the Environment, som medlem av the Millennium Ecosystem Assessment.
2007 – FNs klimapanel, der hun var medlem, mottok Nobels fredspris.
2008– The Cozzarelli Prize, tildelt av National Academy of Sciences, USA.
2009 – Sustainability Science Award, tildelt av the Ecological Society of America.
2017 – tildelt Premi Ramon Margalef d'Ecologia.
2019 – Gunnerusprisen i bærekraft, tildelt av DKNVS og NTNU.
2019 – Fyrstinnen av Asturias' pris for naturvitenskap og teknologi.
2019 – innvalgt i det engelske vitenskapskollegiet The Royal Society

Referanser og noter

Eksterne lenker 
 Video av Sandra Díaz' foredrag i Académie des Sciences i Frankrike 26. september 2017 (engelsk). Besøkt 24. mars 2019
Sandra Díaz' omfattende profil på US National Library of Medicine Profilen ble, ifølge nettstedet, utarbeidet i forbindelse med at hun ble tatt opp som medlem av National Academy of Science. Besøkt 24. mars 2019

Argentinske biologer
Personer fra provinsen Cordoba